
Kjære leser!

Vi kjenner alle uttrykket «hel ved» – en stødig, lojal person man alltid kan stole på!

I denne romanen har heltinnen Crystal funnet en bestevenn i sin svoger Raoul. Når skjebnen rammer dem begge hardt, innser de at forholdet deres rommer mer enn bare dypt vennskap. Vår helt står foran det største dilemmaet i sitt liv. Han må foreta et valg som vil endre hans og Crystals liv for alltid. Jeg håper dere vil lese denne julehistorien og finne ut hvilket valg han tar.

Rebecca Winters


Ingen elsker Colorado-fjellene høyere enn min sønn John,

som begynte å stå på ski tidlig i livet,

og som nå flyr ned løypene i Breckenridge som en proff.

Han er en fantastisk sønn, ektemann og far,

og har inspirert meg til å skrive denne boken.

Jeg dediserer den til ham.


FØRSTE KAPITTEL

– Philippe? Jeg er her! Crystal Broussard vinket til sin seks år gamle sønn. Hun sto ved farens bil som hadde Marler Sports-logoen trykket på siden. Sønnen kom løpende ut fra barneskolen og mot rekken av ventende biler. Siden det var fredag, sluttet skolen to timer tidligere enn resten av uka.

Den isende vinden hadde skiftet fra sørvest til nordvest, hvilket innebar at en skikkelig Colorado-snøstorm var på vei. Snart ville 10000 fot høye Crystal Peak – hennes navnesøster – være hvit på toppen, i likhet med de andre fjelltoppene i området.

Crystal hadde fått ski på beina nesten før hun kunne gå, og var oppvokst i dette skimekkaet som lå på 9600 fots høyde, og hun kjente igjen tegnene. Temperaturen hadde sunket til seks minus, snart ville Breckenridge få enda mer snø.

Det var gode nyheter for farens butikk. Skiturister fra hele verden flokket til området og brukte mye penger på skiklær og -utstyr. Hun jobbet deltid for faren mens Philippe var i barnehagen, men nå som han var førsteklassing på skolen, jobbet hun fulltid.

Hun ga ham en stor klem og åpnet ikke bakdøren for ham før han hadde gjengjeldt den. – Jeg har savnet deg i dag. Skynd deg og fest sikkerhetsbeltet. Jeg vil rekke tilbake til butikken før stormen kommer.

– Kan vi ikke bare dra hjem?

Det var alt han ville nå for tiden. Bare dra hjem og leke i stillhet på rommet sitt.

– Det kommer ikke til å ta lang tid. Du trenger en ny jakke. Det kom et parti med parkasjakker i ettermiddag. Det var ikke så mange i din størrelse, så vi må finne en du liker før de havner på stativene og blir solgt.

Med ni dager igjen til jul forventet de horder av kunder som var ute i siste liten.

– Jeg vil ikke ha en ny jakke!

– Jeg vet at du ikke vil det, men du har vokst og ermene er blitt for korte.

Hun skulle akkurat til å nevne at jakken han hadde på seg,  var kjøpt da de bodde i Frankrike, men lot være i frykt for at han ville gå fra fåmælt til helt stille. Hun mistenkte at han var så knyttet til jakken fordi det var den han hadde tatt med seg da de forlot Chamonix.

Crystal måtte gjøre noe for å hjelpe sønnen. Siden skolestart denne høsten hadde han kommunisert mindre enn vanlig, og hun så stadig nye tegn til at noe plaget ham. Han hadde forandret seg siden faren døde for fjorten måneder siden. Eric Broussard var en av Frankrikes beste alpinister da han falt stygt under et utforrenn i Cortina i Italia. Han døde bare 28 år gammel, og alle omkring ham var knust.

To år tidligere hadde foreldrene til Eric lidd et annet tap, da sønnen Raoul mistet sin kone Suzanne. Ekteparet Broussard var en institusjon i Frankrike, og de eide og drev en 100 år gammel fjellførerklubb i de franske Alpene. De to brødrene var veldig nære venner. Crystals teori var at de var så nære fordi de aldri konkurrerte. Raoul levde og åndet for klatring og fjellvandringer, og Suzanne hadde delt lidenskapen hans. Eric derimot var kun opptatt av en ting, og det var å stå på ski.

Den franske skiverdenen var i sjokk og sorg etter å ha mistet en av sine favoritter, men verst var det for Crystal som måtte forklare en liten femåring at pappaen hans aldri kom hjem igjen.

Crystal var to år yngre enn Eric, og da de møttes var hun på kvinnelandslaget i alpint, og hun hadde en bronsemedalje på merittlisten. Etter at de giftet seg, slo de seg ned i Chamonix, hvor Eric var født og oppvokst.

To måneder etter begravelsen tok Crystal med seg Philippe tilbake til foreldrenes hus i Breckenridge, i håp om at de begge ville komme seg på beina igjen og klare å gå videre i livet. Til hennes fortvilelse forsvant Philippe sakte inn i sin egen verden, og ikke engang Crystals to yngre søstre Jenny og Laura klarte å lokke ham ut av den. De var livlige, morsomme jenter, begge i starten av tjueårene, som kom og gikk i huset når de ikke var på skirenn.

Første gang Crystals far forsøkte å ta med Philippe i skiløypa, hadde gutten fått et raserianfall. Crystal skjønte at det var for tidlig. Kanskje hadde Erics ulykke skremt ham fra å stå på ski igjen. De hadde stått på ski sammen i Chamonix, men hun visste ikke om han da virkelig likte det, eller om han bare var med for å være grei.

I den siste tiden hadde hun blitt rådvill angående sønnen. Gutten hennes var aldri entusiastisk lenger. I begynnelsen hadde hun ikke forventet at han skulle være ivrig eller glad, men denne depresjonen så ut til å bli bare verre, til tross for all kjærligheten familien hennes ga ham. Ifølge læreren hans prøvde han ikke engang å bli kjent med de andre barna i klassen.

Den ene gangen hun hadde fått Philippe til å ta med seg en gutt hjem for å leke, hadde han vært uvillig til å dele lekene sine, og ville ikke være med til parken som lå i nabolaget. Guttens mor sa hun ville gjøre gjengjeld, men hun ringte aldri og avtalte et nytt møte. Det hadde vært en stor fiasko, og etter det hadde hun ikke prøvd å invitere flere lekekamerater.

Det bekymret henne at han aldri ville snakke om faren sin. Han snakket gjerne om onkel Raoul, som han snakket med på telefonen en gang i måneden, men hva de snakket om holdt Philippe for seg selv. I begynnelsen hadde han også hatt samtaler med fetteren sin Albert, men siden skolen startet hadde ting forandret seg. Philippe hadde sluttet å fortelle hva han ønsket seg og hva som bekymret ham, og lukket seg helt hvis hun forsøkte å få ham til å snakke om følelsene sine. Ikke engang besteforeldrene som han var så glad i kunne få ham til å smile ordentlig. De hadde kommet på besøk to ganger, en gang sammen med hans tante Vivige, men selv da var han fjern og reservert.

En av de ansatte i farens butikk, trebarnsmoren Molly, hadde sagt at han kanskje var lei seg fordi han måtte dele mammaen sin med familien hennes. Kommentaren hadde fått Crystal til å tenke seg om, og styrket følelsen av at hun sviktet barnet sitt. Hun hadde tenkt at Philippe ville føle seg trygg og elsket hvis de bodde sammen med foreldrene og søstrene hennes. Opprinnelig hadde hun tenkt å finne en leilighet i nærheten av familiens hus, men ett år senere bodde de fortsatt sammen med dem.

Hva om Molly hadde rett? Tanken på at han kunne føle seg utestengt fordi hun viet familien for mye oppmerksomhet, var grusom. Kanskje ville Philippe åpne seg mer hvis de flyttet, og han fikk ha henne mer for seg selv. Hun var villig til å prøve alt, siden neste steg var å søke profesjonell hjelp, noe de begge kunne trenge.

Hun skulle diskutere ideen med foreldrene i kveld, etter at Philippe hadde lagt seg, og begynne å se seg om etter et nytt sted å bo. Hun kunne innrede det med de få møblene fra Chamonix som sto på lager. Philippe kunne hjelpe henne. Forhåpentligvis ble det bra for ham å se igjen de gamle tingene sine. Hun hadde selvsagt forsøkt å gjenskape soverommet hans da de kom til Breckenridge, slik at han skulle føle seg hjemme, men kanskje fungerte det først når alle de gamle møblene var på plass. Dette måtte fungere. Hun var desperat!

Crystal kjørte inn til Breckenridge sentrum og parkerte bak butikken.

– Kom igjen, vennen. Hun tok hånden hans og ledet ham inn bakdøren. De gikk bort til partiet med anorakker som hang klart på stativet på bakrommet. Hun tok frem to stykker og holdt dem foran Philippe. – Hvilken liker du best? Den blå eller den grønne?

Han så kort på dem. – Den der, antar jeg. Han tok på den marineblå jakken. Den sto godt til de blå øynene hans, som var en nyanse mørkere enn Erics.

– Ok. Få se hvordan den tar seg ut på deg. Han tok av sin egen jakke og tok på den nye. – Den ser fabelaktig ut! Kom, la oss finne bestefar og høre hva han synes.

Det var minst et dusin kunder i butikken. Molly var opptatt med en gruppe skifolk, men hun var den første som la merke til at de kom inn fra bakrommet.

– Hei, Philippe. Den anorakken passet perfekt til deg.

Han mumlet noe uhørlig til svar og så vekk.

Crystal gjorde tegn til Molly at hun beklaget sønnens mangel på manerer og så seg så rundt etter faren. – Hvor er pappa?

– Han sa at han måtte løpe noen ærender, men han kommer tilbake.

Det hadde hun hørt før. Når han snakket med en av vennene sine, kunne det ta flere timer. – Da tror jeg vi drar hjem og viser Besta jakken. Han kommer hjem senere.

Idet de snudde seg og gikk mot bakrommet, hørte Crystal en mannsstemme bak dem. – Eh bien, mon gars. Tu me souviens?

Den mørke stemmen som ytret de franske ordene var velkjent og fikk blodet til å pulsere i Crystals ører. Raoul.

Philippe hadde garantert ikke glemt ham. Og Crystal …

Begge snudde seg samtidig.

– Onkel Raoul! ropte sønnen hennes, yr av glede. Crystal var like glad, men sa ingenting.

Philippe hadde ropt så høyt at alle i butikken så i deres retning. Han slet seg løs fra Crystal og kastet seg rundt halsen på Erics 32 år gamle bror, og klynget seg til ham for harde livet. Raoul rugget ham frem og tilbake, og det var ikke godt å si hvem av dem som klemte hardest.

Raoul så på henne over skulderen til Philippe. De midnattsblå øynene hans var verken vennlige eller fiendtlige, men likevel kjentes det som om hun fikk en farlig dose strøm gjennom kroppen.

– Jeg håpet at dere ikke hadde gått for dagen, sa han på engelsk, med langt mindre aksent enn Eric hadde hatt. – Familien fortalte meg at du har jobbet for faren din siden dere kom tilbake fra Chamonix.

– Ja. Hun var så overrasket over å se ham at hun ikke riktig fant ordene.

– Jeg er overrasket, sa han. Hun lurte på hva det betød. – Jeg har sett for meg at du ville jobbet som skiinstruktør for nye sportstalenter. Han sendte henne et av sine vakre, men sjeldne smil. – Det fins ingen kvinnelige toppalpinister som kan stå på ski som Crystal Broussard. Du har en stil som ingen har klart å etterligne.

– Hadde, mener du vel.

– Nei, svarte han, og ville ikke slippe temaet. – Du gjorde alpint til en kunstart. Skiverdenen mistet en stor stjerne da du la opp.

Kommentaren hans lamslo henne. Problemer i ekteskapet fulgt av Erics død hadde gjort at hun hadde sluttet å prioritere sporten. Det var overraskende at Raoul tok det opp, og ikke minst smigrende, særlig når det kom fra ham. Han var en merittert utøver selv, og mente alltid det han sa. Uten å vite det hadde han vekket den hemmelige drømmen hun hadde om å bli instruktør. Det var urovekkende at han var den første som hadde skjønt at hun hadde slike ønsker.

Tidligere, mens Suzanne ennå levde, hadde de ofte vært på bølgelengde, og hun hadde satt stor pris på den siden av vennskapet deres. Noen ganger hadde hun til og med blitt opprørt over at hun ikke syntes Eric forsto henne like godt, og hun likte ikke å ha dårlig samvittighet for det.

– Takk for komplimenten, Raoul, men jeg har hatt en sønn å ta vare på.

– Det forstår jeg, men jeg tror du kan gjøre begge deler. Jeg har lurt på hvorfor du ikke fortsatte å konkurrere etter at Philippe ble født.

– Jeg ville jo det, men det er en fulltidsjobb å være mamma.

– Kanskje for noen kvinner, men du kunne ha klart begge deler. Det blinket i de mørke øynene hans. – Du er evnerik.

Raoul hadde virkelig tro på henne.

Da hun hadde snakket med Eric om dette, hadde han lagt en hånd under haken hennes. – Det var du som ikke hadde noe imot å bli gravid tidligere enn planlagt, sa han. – Hvis begge er borte på jobb, hvem skal da ta seg av babyen? Jeg har ikke lyst til å ansette en barnepike.

Rett etter at Philippe ble født, hadde ikke Eric hatt lyst til å gjøre stort annet enn å stå på ski. Sporten hadde tatt over hele livet hans, og Crystal hadde etter beste evne forsøkt å være både mamma og pappa for sønnen deres.

Samtidig som hun funderte over fortiden hadde hun stirret på Raoul. Hun klarte ikke å la være. Det svarte håret hans var lengre enn før. Det hadde en tendens til å krølle seg, og var nå bustete av vinden. Han var noen centimeter høyere enn broren, som var 188 cm høy. Brødrene var ganske ulike i både kroppsbygning og farger. Eric var naturlig slank, noe han og søsteren Vivige, som også var en god alpinist, hadde fra farens side, i tillegg til det mørkeblonde håret.

Raoul derimot, nå kledd i en mørk pilotjakke, hadde en mer ruvende skikkelse, og huden var gyllen slik som morens. Begge brødrene var velsignet med Broussard-slektens gode utseende, noe den skjønne gutten hennes også hadde arvet.

Synet av Raoul brakte både intens glede og smerte, samt altfor mange andre følelser som Crystal ikke hadde lyst til å gå inn på akkurat nå. Hun la merke til at linjene omkring munnen hans hadde blitt dypere siden sist hun så ham. For ett år siden hadde hele Broussard-familien, inkludert Philippes tre søskenbarn, kjørt til flyplassen i Genova for å ta avskjed med henne og Philippe før de fløy til Statene. Da hadde han ikke sett så forpint ut som nå, og hvis hun ikke tok helt feil, hadde han også gått litt ned i vekt. Forandringene gjorde ham bare mer attraktiv, og hun fikk enda mer dårlig samvittighet for at hun syntes han var så tiltrekkende. Samvittigheten hadde vært god siden hun kom til Colorado.

Eric hadde vært en kjekk mann, men Raoul var oppsiktsvekkende flott å se på, noe vennene hennes på skilaget hadde påpekt utallige ganger. Broussard-brødrene hadde en enorm kvinnelig fanskare.

– Det er godt å se deg, Raoul, fikk hun til slutt frem, men hun måtte anstrenge seg for ikke å skjelve i stemmen.

– Er du sikker? svarte han. Hun gjenkjente den avvisende tonen han brukte overfor henne når han ringte for å snakke med Philippe. Var det en anklage mot henne, eller overtolket hun bare? Hun kjente at hun havnet i forsvarsposisjon, og det irriterte henne, for det var den følelsen hun aller helst ville skjule for ham.

– Hvordan kan du spørre om noe sånt? sa hun og tvang frem et smil. – Selvsagt er det godt å se deg, særlig siden det er så lenge siden sist. Philippe og jeg er bare overrasket over å se deg, ikke sant, gutten min?

Tiden like før jul var den travleste tiden i butikken for familien Broussard, siden Chamonix var et populært vintersted. Crystal var overrasket over at han hadde tid til å komme. Hun gikk nærmere for å gi ham en klem. Philippe var fortsatt i armene til onkelen, og han så så ekstatisk glad ut at hun nesten ikke klarte å tenke.

Raoul la den ledige armen omkring henne. – Det er godt å se deg også, ma belle, hvisket han mot tinningen hennes. Han hadde ofte kalt henne det tidligere, sagt på en broderlig måte. – Livet har ikke vært det samme etter at dere flyttet.

Hun kunne sagt det samme. Det føltes som om de hadde havnet i eksil da de flyttet langt bort fra Frankrike, og fra ham. Men hun hadde selv villet det slik, og Raoul var grunnen til det.

Før han satte Philippe ned, ga han dem begge et kort kyss på kinnet. Han luktet deilig, og duften vekket minner fra en tid som aldri kom tilbake.

Philippe klamret seg til hånden hans, og han la hodet tilbake og så opp. De blå øynene hans tindret som stjerner, og Crystal kunne ikke huske sist hun hadde sett det. – Bli med oss. Jeg vil vise deg bestemors hus! Det var hardt for henne å innse hvor sårt han hadde savnet onkelen sin.

– Det vil jeg gjerne, hvis det er i orden for din maman.

Crystal trakk pusten raskt. – Vi vil sette stor pris på om du vil bli med hjem. Kjørte du fra Denver i leiebil?

– Oui, sa han litt ironisk.

Selvsagt hadde han gjort det, hun var så dum.

– Kan jeg sitte på i bilen hans til huset, Maman?

Han hadde kalt henne mamma hele det siste året. Nå var plutselig den tospråklige sønnen hennes fransk igjen. Det understreket hvor utsultet Philippe var etter å være sammen med den mannspersonen han elsket høyest i verden, etter faren sin. Sannheten var at han hadde tilbrakt mer tid sammen med Raoul enn med Eric, som ofte var borte for å trene.

– S’il te plâit. Vær så snill, sa øynene hans. Nå minnet han henne veldig om Eric, som ofte hadde bønnfalt henne om å tilgi ham for noe han hadde gjort, eller unnlatt å gjøre, til tross for at han hadde lovet det. Det gjorde henne urolig å tenke på alle løftene han hadde brutt.

– Ja, så klart. Men husk å bruke bilbelte.

Philippe hoppet ivrig opp og ned, og så nå ut som før faren døde. Møtet med onkelen hadde forandret ham merkbart.

– Jeg skal ta vare på ham, forsikret Raoul henne.

Han trengte ikke å si det. Den kvelden da fødselen hadde startet to uker før termin og hun hadde blødd, og han hadde kjørt henne til sykehuset mens han trøstet henne, hadde de knyttet et nært bånd. Hun visste at hun kunne betro denne mannen livet sitt. Han og Suzanne hadde stilt opp for henne på alle vis. Eric var bortreist på World Cup-renn i Cortina. Det var ikke hans feil at han gikk glipp av fødselen. Legen hadde ikke trodd at babyen skulle komme så tidlig. Da Crystal ringte svigermoren for å få hjelp, hadde tilfeldigvis Raoul vært hjemme og tatt telefonen. Med det samme han hørte hvor redd hun var, hadde han sluppet det han hadde i hendene for å hjelpe henne. Legene sa at den raske reaksjonen hans hadde reddet livet hennes. Hvis hun hadde kommet til sykehuset ti minutter senere, ville hun ha blødd i hjel.

Å se Philippe klenge på onkelen brakte opp mange gamle minner.

– Vi følger etter deg, mamma!

– Det høres bra ut. Jeg kjører bilen rundt på fremsiden. Hun skyndte seg ut på bakrommet for å hente Philippes andre jakke, men beina hennes var ustødige på grunn av sjokket. Innen hun hadde kommet seg i bilen og fått startet motoren, hadde sjokket blitt til frykt.

Det kunne bare være en grunn til at Raoul hadde flydd til Statene. Han måtte ha dårlig nytt som han følte måtte overleveres ansikt til ansikt. Han skulle ikke ha kommet. En telefonsamtale hadde vært bedre.

Hun kunne spekulere alt hun ville, men uansett hva som var galt, trodde hun ikke at hun kom til å takle smerten. De hadde vært gjennom så mye med to dødsfall i familien, i tillegg til at hun prøvde å få Philippe ut av depresjonen og inn i et normalt liv igjen. Men Raoul var her, og hun måtte være sterk for Philippes skyld, uansett hva slags krise som nå hadde oppstått.

De første digre snøflakene la seg på frontruten og varslet om at det var mer snø i vente. I bakspeilet så hun at den hvite leiebilen fulgte etter. Hjertet hennes nektet å oppføre seg pent. Det var virkelig Raoul som satt bak rattet i bilen bak, han var i Breckenridge, og ikke i Chamonix.

Vanligvis forlot han ikke byen i lengre perioder, bortsett fra når han dro for å klatre eller gå på fotturer med bestevennen sin, Des, som bodde i de spanske Pyreneene. Hun hadde møtt Des ved forskjellige anledninger, og likte ham veldig godt. Etter at Suzanne døde, hadde de to mennene vært på en to måneder lang klatretur i Himalaya. Des hadde vært bekymret for Raoul.

Det hadde hun også vært. Lenge etter turen hadde Raoul vært så innesluttet at det var som om hjertet hans hadde frosset til is. Bare i nærheten av Philippe eller Viviges barn hadde hun sett at det tinte, og hun hadde husket hvilken varm og vidunderlig mann han var mens Suzanne fortsatt levde. Crystal skalv da hun tenkte på hvor engstelig hele familien hadde vært for ham. Hun hadde selv mistet en kjær venn da Suzanne gikk bort, og Eric likte henne også godt. Før hun døde, og Raouls verden gikk i knas, hadde de fire gjort mye sammen.

Hun bet seg i leppen. Et helt år hadde gått uten at hun hadde sett ham, hun hadde bare snakket kort med ham når han ringte og ba om å få snakke med Philippe. Hun hørte av og til noe om ham i forbindelse med familiebedriften, men hun visste lite om ham privat. Det eneste hun hadde hørt fra Vivige, var at Raoul traff en kvinne som het Sylvie Beliveau. Familien krysset fingrene for at det ville utvikle seg til et seriøst forhold. Crystal hadde forsøkt ikke å la nyheten påvirke henne, og ville derfor ikke vite mer om forholdet. Hun ønsket ingen flere smertefulle påminnelser om hvordan livet var før, nå som hun forsøkte å stable en ny tilværelse på beina.

Det hørtes ut som Raoul endelig hadde kommet ut av sin egen sorg og nå prøvde å gå videre. Hun skulle ønske at hun ikke var nysgjerrig på hvordan den andre kvinnen var, men visse tanker snek seg inn i hodet hennes likevel. Og nå var Raoul her.

Siden han plutselig hadde dukket opp var følelsene hennes helt kaotiske, og det året hun ikke hadde sett ham, hadde ingen betydning lenger. En ny uro gnagde i henne og ødela den lille sjelefreden hun hadde klart å mønstre da de hadde hatt et verdenshav mellom seg.

*

Raoul hadde spent Philippe fast i baksetet, men tittet stadig vekk på ham i midtspeilet. Philippe kunne se ham i det, og de smilte til hverandre.

– Du har vokst en halvmeter siden sist jeg så deg. Han snakket fransk.

Nevøen hans lo. – Jeg har hatt en bursdag også, svarte han på samme språk. – Bilen du sendte meg er favorittleken min.

– Så bra at du likte den.

– Neste år er jeg sju år gammel.

Raoul forsto ikke helt hvorfor han sa det. – Hvorfor har du det så travelt med å bli eldre?

– Fordi da vil mamma ta meg med for å treffe deg.

Overveldet av avsløringen måtte Raoul ta et dypt åndedrag for å styrke seg. – Vet du hvor sterkt jeg har savnet deg? Raoul kunne ikke se for seg at han ville ha elsket sitt eget barn mer enn han elsket Philippe.

Gutten nikket. – Jeg har savnet deg også. Hver gang vi har snakket sammen på telefonen, har du lovet å komme og besøke meg. Hvorfor har det tatt så lang tid?

Han grep hardere omkring rattet. Det var flere grunner. Han var ubekvem med at han mot sin vilje hadde blitt så tiltrukket av svigerinnen sin. Det var best at de holdt seg unna hverandre. Han hadde lenge kjempet hardt med seg selv, men Philippe visste ikke det, og det var bare et svar som var trygt å gi. – Jeg har hatt det så travelt med forretninger. Bestefaren din har måttet ta det mer med ro, så jeg har gjort noe av hans arbeid samtidig som jeg har gjort mitt eget.

– Nå som du er her kan du bo hos bestemoren min, i den andre sengen på rommet mitt. Noen ganger sover mamma der sammen med meg når jeg gråter.

Raoul trakk pusten raskt. – Gråter du ofte?

– Ja. Gjør du også det?

– Noen ganger. Jeg savner også faren din.

– Jeg skulle ønske at han ikke var død. Da slapp vi å bo her.

Skjelvingen i nevøens stemme ga Raoul en klump i halsen. – Jeg har ønsket det samme, Philippe, minst tusen ganger. Crystals avgjørelse om å flytte tilbake til Colorado hadde gjort ham sint. Men etter som månedene gikk og sinnet ga seg, innså han at han hadde reagert slik fordi han savnet henne.

De hadde opplevd mye sammen gjennom årene. Da hun forlot Chamonix for godt, oppsto nok et tomrom i livet hans, som ikke hadde noe med tapet av broren å gjøre. Det var galskap, men han tenkte på henne hele tiden, og han hadde stor skyldfølelse for at han savnet henne mer enn han savnet Eric.

– Jeg er sint på mamma.

Velkommen i klubben, Philippe, tenkte Raoul. Men han stålsatte seg for ikke å avsløre noe. Crystal hadde forandret seg mye selv før Eric døde. Han hadde merket at hun hadde distansert seg følelsesmessig fra familien og fra ham. For sin egen selvoppholdelses skyld hadde han respektert den uuttalte beskjeden om å holde seg unna helt til nå. På flyturen hit vegret en del av ham seg for gjensynet, mens den andre delen av ham knapt kunne vente til han så henne igjen. Han hadde vært i konflikt med seg selv da han kom av flyet, men å se henne igjen hadde brakt med seg et helt nytt spekter av følelser.

Hun så ikke lenger ut som den livlige nabojenta som hadde vært på fremsiden av alle sportsbladene som fantes, og som hadde kapret broren hans. Forholdet deres hadde vært forsidestoff i lang tid. At han døde så ung, og etterlot seg kone og barn hadde vært hardt for alle som kjente dem.

Han brøt ut av sine egne tanker og husket at Philippe hadde sagt noe.

– Hvorfor er du sint på moren din?

– Hun tvang oss til å flytte hit. Jeg vil dra hjem. Det var en umiskjennelig tristhet og oppgitthet i stemmen hans.

– Føles ikke Breckenridge som hjemme nå?

– Nei, svarte han stille. – Huset mitt er i Chamonix.

Det var det … Philippe var mer moden og intelligent enn de fleste seksåringer.

– Kan jeg dra hjem sammen med deg, onkel Raoul?

Raoul måtte tenke fort, det var ting han ikke kunne diskutere med nevøen før han hadde fått sjansen til å snakke med Crystal, så han lot som han misforsto spørsmålet. – Jeg har et rom på Hotel Des Alpes nede i gata ved butikken til bestefaren din. Hvis moren din synes det er greit, så kan du sove der sammen med meg i natt.

– Hurra! Jeg har alltid hatt lyst til å bo der. De har ordentlige dombjeller inne. Av og til lar mamma meg gå inn og ringe med dem.

Han smilte fordi alt ved Philippe var så søtt. – Liker du dombjeller?

– Jepp. De ligner på de i bestefars lager. Husker du da du var med meg og Albert på sledetur?

Det overrasket ham at Philippe husket så mye. Det var 12 måneder siden de forlot Frankrike, men dette var tydeligvis et spesielt minne for ham. Visste Crystal hva gutten følte innerst inne? Eller var hun fortsatt for påvirket av tapet av Eric til å klare å følge med på alt?

Raoul hadde gått gjennom en sorgperiode etter at Suzanne hadde mistet livet, men han hadde kommet over den. Hvis de hadde hatt et barn sammen, ville det nok ha tatt lengre tid. Da så du ansiktet til den du elsket hver gang du så på barnet ditt. Men de hadde ingen barn.

– Fortell meg hvordan det er på skolen. Hva heter læreren din?

– Ms Crabtree.

– Liker du henne?

– Hun er i orden, men hun kan ikke snakke fransk. Ingen snakker fransk her.

Han sa det med et tonefall som betød at han syntes de var kjedelige og dumme, og minnet Raoul om hvordan Eric avfeide noe som irriterte ham i en samtale. Raoul visste ikke om han skulle le eller gråte. Minnene presset på når han var sammen med Philippe.

– Mammaen din snakker fransk. Philippe svarte ikke, så Raoul fortsatte. – Har du fått en ny bestevenn da?

– Nei. Albert er bestevennen min. Albert var Philippes sju år gamle fetter.

– Hvorfor har du ikke fått en ny venn her?

– Jeg har bare ikke det. Han sukket.

Det var ikke et skikkelig svar. Det var mye som var galt med Philippe. – Du har jo meg.

– Men du bor i Chamonix, og mamma vil ikke ta meg med hjem.

Nå var ikke tårene langt unna. – Har du spurt henne?

– Ja. Men hun gråter alltid når jeg spør. Bestemor sa at mamma kommer til å ta meg med hjem når jeg blir eldre, men jeg vil dra nå. Jeg skulle ønske jeg kunne bo hos deg.

Raoul ble smal i øynene. Da han kjørte opp fra Denver, hadde han forestilt seg å møte en amerikanisert gutt som hadde glemt både Raoul og å snakke fransk. Han måtte rense stemmen. – Da ville moren din blitt lei seg.

– Det bryr jeg meg ikke om.

– Det er ikke sant, sa han mykt.

– Hun er slem.

– Det tror jeg ikke på.

– Men hun er det. Når jeg spør om jeg kan ringe deg, sier hun at vi må vente til du ringer, fordi du har det for travelt.

Raoul bet tennene hardt sammen. – Jeg blir nødt til å snakke med henne om det. Det var hans feil. Han hadde prøvd å holde avstand til Crystal, men han hadde drevet det for langt, og dessuten ikke lyktes med å undertrykke de ubroderlige følelsene han hadde for henne.

– Hun kommer til å bli sint for at jeg har sagt det til deg.

– Blir hun virkelig sint?

Philippe tenkte seg om. – Nei, men hun smiler ikke.

For lenge siden hadde Crystals vakre smil vært varemerket hennes.

– Vi vil helst at mødrene våre skal smile, sa Raoul. Uansett hvor vondt de har det. Han så i speilet at Philippe nikket.

Da Raoul så flyet hennes ta av i retning Colorado, hadde en mørk skygge falt over ham. Han kunne ikke se for seg at han fikk lyst til å smile igjen. – Hvem leker du med på skolen?

– Ingen.

Det stakk i hjertet hans. – Si sannheten nå.

Philippe stakk frem den lille haken sin. – Jeg gjør det.

– Hvorfor er det sånn, tror du?

– Jeg hørte et par gutter snakke sammen i et friminutt. De sa at jeg er en dust og har et teit navn.

Nå hørtes Philippe ut som broren Raoul var oppvokst sammen med. Når Eric var opprørt over noe, ble han sta og defensiv. Det skulle mye til å få ham på andre tanker. – Jeg vedder på at læreren din er imponert over at du snakker to språk. De guttene er sikker bare sjalu.

– Hva betyr «sjalu»?

– De ønsker at de var like smarte som deg. Men siden de bare snakker engelsk er de sinte og sier slemme ting.

– Å.

Innen de var fremme ved trehuset oppe i fjellet hadde Raoul skjønt at nevøen hadde det vondt. Dessverre hadde Raoul nyheter med seg som innebar mer ubehag for dem.

Han steg ut i snøstormen og åpnet bakdøren for Philippe. – Kom igjen, la oss få deg i hus. Han løftet opp nevøen og ga ham en klem til, før han bar ham opp trappen til inngangspartiet. På vei opp så han julelys i vinduene.

Crystal hadde åpnet døren for dem. Duften av furu kom mot ham da han gikk inn. Crystals mor Liz løp gjennom entreen for å gi ham en fast klem. Hun og mannen hadde ofte vært på besøk i Chamonix, og ved flere anledninger hadde han fått anledning til å tilbringe tid sammen med den sjarmerende blondinen.

Hun inviterte ham inn i forstuen, som var tapetsert med familiebilder, deriblant mange av Crystal med glødende kinn etter at hun hadde vunnet skiløp. Mange var også av henne og Eric med armene omkring hverandre.

Dette var første gang Raoul var i Breckenridge, for ikke å snakke om i Crystals barndomshjem. Selv om det var et stort hav mellom Chamonix og Breckenridge, skjønte han nå hvor likt de to hadde hatt det under oppveksten.

Julepynten var satt frem, og juletreet sto foran panoramavinduene i stua, akkurat som i huset til foreldrene hans, bare utsmykningen med lys i flere farger var annerledes.

For noen dager siden hadde han og svogeren Bernard, som drev et ingeniørfirma for petroleumsindustrien i Chamonix, satt opp juletreet for Raouls mor. De hadde pyntet det med tradisjonelle hvite vokslys. Vivige hadde gitt barna oppgaven med å henge på resten av pynten. På julaften ville lysene bli tent når de kom tilbake fra messen. Hvis ikke flere tragedier kom i veien for julefeiringen dette året.

Han tok av seg jakken. – Du har et vakkert hjem, Liz, sa han. Varmen fra den store peisen trakk ham mot seg.

– Takk. Sett deg og finn deg til rette.

Etter å ha tatt av Philippes nye jakke ba hun datteren om å ta inn forrettene og drinkene fra kjøkkenet. – Da Crystal ringte og sa at du var på vei hit med Philippe, ringte jeg til Todd. Han er veldig glad for at du er her, og han tar med pizza til oss.

– Ja! Det er yndlingsmaten min. Philippes øyne lyste mot Raoul. – Vil du se det nye tv-spillet mitt? Det er oppe på rommet mitt.

– Bien sûr. Han gløttet bort på Crystal for å få hennes tillatelse. I lyset fra ilden så de lysende blå øynene hennes urolige ut. – Er det i orden?

– Selvsagt. Hun hadde tatt av seg anorakken og satt på enden av sofaen i jeans og en kirsebærrød genser med rund utringning. Figuren hennes var den samme som sist han så henne, men hun hadde klippet håret. Det fløt ikke lenger nedover ryggen hennes, men var delt i sideskill og gikk ned til skuldrene.

Det var ikke det eneste som hadde forandret seg. Da han reiste seg fra stolen for å bli med Philippe, la han merke til at den friske hudfargen hennes også var borte. Da hun oppdaget at hun var gravid, hadde hun sluttet å konkurrere på ski, men ut fra de bleke kinnene å dømme hadde hun ikke rørt skiene på lenge. Han skulle virkelig ønske at han ikke brydde seg om det.

Etter middagen godsnakket Philippe med Raoul om å bli med opp på rommet igjen. Crystal ble igjen i forstuen sammen med foreldrene for å gi Philippe litt alenetid med onkelen. Alle skjønte at han hadde kommet for å overlevere nyheter som Crystal ikke ville høre, men for å skåne Philippe hadde Raoul så langt ikke sagt noe.

– Går det bra, kjære? spurte faren hennes.

– Ikke egentlig. Men det var ikke noe hun ville snakke om med noen. Med det samme Philippe faktisk hadde spist et helt pizzastykke hadde de to forsvunnet opp på rommet hans. Hun så på klokken.

– Det er over leggetid for Philippe. Hun kysset faren på kinnet og gikk opp trappen med hamrede puls. På vei bortover gangen hørte hun sønnen juble. De glade lydene var fulgt av onkelens latter. Philippe hadde vært nedstemt så lenge at det var sjokkerende å høre og se ham så livlig.

Da hun kom inn i rommet, satt han og Raoul på sengen og spilte dam. Philippes ansikt var rødflammet og oppspilt fordi han var i ferd med å vinne.

– Jeg vil ikke forstyrre dere, men nå er det på tide å legge seg, kjære deg.

Til hennes overraskelse spratt han opp av sengen uten mer mas.

– Onkel Raoul lar meg sove over hos ham i natt.

Dette var nytt for Crystal. Hun ristet på hodet. – Det er snøstorm ute. Jeg vil ikke at du skal dra ut i den.

Raoul ble på sengen uten å si noe. Hun kjente at øynene hans hvilte på henne, og det gjorde henne urolig.

Philippe pekte på den andre sengen. – Da kan han ligge over hos meg.

Sønnen hennes hadde planene klare. Hvis han ikke fikk viljen sin i kveld kom det til å bli krig, og den kom hun til å tape. Hun sukket tungt.

– Hør her. Ta med deg pyjamasen og ta et bad, så snakker jeg med onkelen din imens. Ok?

– Ok. Ikke dra noe sted, onkel Raoul.

– Jeg rører meg ikke av flekken.

– Sees om en liten stund. Philippe rasket med seg den grønne pyjamasen med dinosaurer fra kommoden. Oppå den sto Erics siste gullmedalje i utfor i glass og ramme. Bronsemedaljen hennes fra kvinnenes utforkonkurranse sto i en ramme ved siden av den. Alle de andre medaljene hans var hjemme hos foreldrene hans i Chamonix. Crystal ville det slik. Ekteparet Broussard var så stolte av sønnen sin. En dag når Philippe var voksen og hadde et sted å oppbevare dem, skulle han få medaljene.

Straks han hadde lukket døren til badet bak seg, satte hun seg på den andre sengen og støttet seg opp med armene for å være rustet til å stå imot hva enn som nå kom. – Dette er første anledningen vi har til å snakke sammen på tomannshånd. Foreldrene mine og jeg skjønner at du er her på grunn av en eller annen krise. Hun klarte ikke å holde stemmen stødig.

– Fortell meg hva det er nå, før Philippe kommer springende inn igjen.

Raoul pakket sammen brettspillet og reiste seg. Den muskuløse kroppen ruvet i rommet. – Papa ble forkjølet for to uker siden, noe som utviklet seg til influensa. Den vedvarte, og nå har han lungebetennelse. Han har ligget på sykehus fordi astmaen hans blusset opp igjen etter så mange år, og dette har forverret tilstanden hans. Legen sier at vi mister ham før jul hvis han ikke snart viser bedring.

Crystals skrik ga gjenlyd i rommet. – Han kan ikke dø, Raoul! Det kan han bare ikke! Hun spratt opp på beina og la armene omkring midjen. Det var bare ni dager til jul. Hun var så glad i svigerfaren sin, og hele familien hans. Og det var Philippe også.

– Mor tror at det vil være bra for helsen hans å se barnebarnet sitt igjen. Jeg er enig i at det vil være den beste medisinen for ham og sa til henne at jeg skulle reise hit og snakke med deg.

Hun så vekk, men klarte ikke å la være å stønne.

– Jeg har ikke glemt at du prøver å bygge deg et liv her, Crystal. Det vil åpne gamle sår å fly tilbake til Frankrike med Philippe, men for alles skyld ber jeg deg om dette. Etter at vi gravla Eric har Papa jobbet hardere enn noen gang for å holde sorgen på avstand, men nå som han er syk, har han altfor god tid til å tenke og minnes.

Crystal kunne forstå hvordan han hadde det. Hun gjorde ikke annet enn å tenke og minnes fortiden. Jules, Raouls far, sørget fortsatt over Suzanne også. Alle i familien elsket henne. To dødsfall i en familie var ganske enkelt for mye. Ingen forsto det bedre enn Crystal.

– Det er leit å høre om Jules. Dette har vært smertefullt for alle. Særlig så kort tid etter at Eric døde. Da Raoul ikke svarte, så hun på ham igjen. – Jeg er redd dette er verst for deg. Når faren din er på sykehus, hviler hele ansvaret for familiebedriften på dine skuldre.

– Noen ganger er det en velsignelse å ha mye å gjøre. Han sendte henne et granskende blikk. – Har ikke du også opplevd det?

– Jo, mumlet hun skamfullt og så ned. Mens Philippe var på skolen hadde hun brukt all tiden på å organisere lageret bak butikken for å unngå å tenke. Hvis hun ikke hadde latt Erics likegyldighet gå innpå seg, og beholdt sin egen identitet som skistjerne, kunne hun ha hatt det ganske annerledes nå.

Raouls uventede besøk hadde brakt hennes dypeste redsler til overflaten. Han fikk henne til å forstå at hun måtte gjøre noe med seg selv, men i øyeblikket konsentrerte hun seg om Jules og hva som ville hjelpe ham best til å bli frisk.

– Har dere fortsatt gyldige pass? Hvis ikke kan jeg ordne med nødpass. Han tok stillheten hennes som et tegn på at det nå var avgjort at de skulle reise.

Dette var et tilfelle hvor hun måtte glemme redselen og dra. Hun ville dra. – Det blir ikke nødvendig, passene våre går ikke ut før om to år.

– Bon. Da flyr vi tilbake i morgen.

Hodet hennes jobbet i høygir. Det betød at hun kom til å være sammen med ham igjen, og snakke med ham på den lange flyturen. Det var tydelig at den gamle regelen om ute av syne, ut av sinn ikke virket på henne. Hun var overlykkelig over å se ham igjen, og hun måtte bare innse det.

– Jeg har tatt meg den frihet å bestille billetter til dere to i tilfelle dere ville bli med. Raoul var en flott mann som aldri overlot noe til tilfeldighetene. – Jeg ville ikke ha bekymret meg over at Philippe går glipp av skolen, fortsatte han da hun ikke svarte. – Etter hva han fortalte meg i bilen på vei hit, tror jeg en tur hjem til Chamonix er medisinen han trenger også.

Hjem til Chamonix. Ordene rystet henne, og hun holdt pusten. – Hva – hva fortalte han deg? stammet hun.

Raoul skar en grimase. – Hva har han ikke fortalt meg? Men jeg hører ham i gangen nå, så jeg har ikke tid til å gå gjennom hele listen.

Øyeblikket etter kom Philippe hoppende inn døren. Raoul hadde hørt ham komme, men ikke Crystal, hjerteslagene hennes hadde overdøvet de svake lydene.

Philippe stirret på dem begge. – Kan han ligge over her i natt?

Det bedende blikket kombinert med den følbare spenningen i rommet ble for mye for Crystal. Det såret henne at Philippe hadde vært trygg nok på Raoul til å fortelle ham ting som hun ikke engang klarte å dra ut av ham. Men det handlet om at egoet hennes var såret, og det var situasjonen med Philippe som var viktig.

Hun fuktet nervøst leppene, veldig klar over at Raoul stirret intenst på henne. – Jeg har et bedre forslag, vennen min. Onkelen din har alle sakene sine på hotellet, og etter en så lang reise trenger han en god natts søvn i en stor seng. Før sønnen fikk tid til å heve stemmen og protestere, la hun til: – Og vi trenger tid til å få pakket våre saker.

Tårene som fylte øynene hans stoppet like før de rant over kanten av øyelokkene. – Hvor skal vi?

Crystal strøk uforvarende hendene over hoftene. – Jeg lar onkelen din fortelle det. Hun stolte fremfor alt på at han ville være skånsom.

Raoul satte seg ned på huk foran Philippe. – Din grand-père er i dårlig form, og han savner sin petit-fils. Så jeg sa at jeg ville fly til Colorado og ta med meg deg og moren din tilbake. Når han ser deg, kommer han til å bli frisk i en fei. Hvordan synes du det høres ut?

Hun visste hva Philippe syntes. De eneste lydene i rommet var glade hulk fra gutten idet han kastet seg inn i Raouls armer. Hulkene var så dype, og det var vondt å tenke på skaden hun hadde gjort ved å holde dem unna Chamonix så lenge.

Hun trengte noe annet å fokusere på, så hun gikk til skapet og dro ned kofferten fra en av hyllene. Hun fikk øye på den lille stripete badekåpen hans som hang på en henger. Han hadde vokst ut av den, men hun hadde ikke klart å kaste noen av klærne de hadde hatt med seg. Plutselig veltet følelsene opp i henne, og hun skjulte ansiktet i frottéstoffet.

– Crystal?

Hun tørket seg raskt i ansiktet før hun snudde seg. Raoul sto i døråpningen til skapet. Det var ikke nok avstand mellom dem til at hun klarte å puste normalt. Han studerte henne, men hun klarte ikke å lese ansiktsuttrykket hans. – Jeg sendte Philippe ned for å fortelle foreldrene dine hva vi skal.

Raoul hadde et godt håndlag med Philippe. Mens hun sto og samlet seg tok han ned kofferten og la den på en av sengene. Hun så hvordan han strøk hånden over Chamonix-klistremerket på lokket. Det fikk henne til å huske da Raoul hadde kjøpt det på flyplassen og satt det på Philippes koffert.

– Denne er for at du ikke skal glemme meg, sa han og kysset den gråtende nevøen i pannen. Måten han nå strøk fingrene over klistremerket på, illustrerte bedre enn noe annet hvordan de hadde hatt det den vonde dagen de dro. Det gikk et grøss gjennom kroppen hennes. Hun hadde aldri glemt Raoul, det var umulig.

– Når er det innsjekking på flyplassen i morgen?

Spørsmålet hennes så ut til å rykke ham ut av dype tanker. – Klokken åtte.

– I denne stormen bør vi dra fra Breckenridge innen klokken fem for å rekke det.

Han blafret med de lange, mørke øyenvippene og så bort på henne.

– Jeg skal møte opp. Vi kan spise frokost på flyplassen mens vi venter på boarding.

Hun nikket og åpnet kofferten. – Vi skal være klare når du kommer.

Philippe kom løpende tilbake inn på rommet. – Besta og bestefar sier at de kommer til å savne meg, men jeg fortalte dem at grand-père er syk og at han også savner meg. Han så opp på Raoul med uttrykksfulle øyne. – Må du dra nå?

– Ikke vær redd, sa han og løftet Philippe opp i armene sine. – Vi sees igjen tidlig i morgen. Nå må du gjøre som moren din sier og legge deg til å sove, for det blir en lang flytur til Genève i morgen.

– Det er jo ikke Chamonix.

Raoul humret. – Nei. Genève er i Sveits. Vi skal hente bilen min på flyplassen der og kjøre hjem.

– Tar det lang tid?

– Bare en time omtrent.

Philippe så på Crystal. – Drar vi til vårt hus da?

Huset han snakket om var en leilighet som hun og Eric hadde leid. Den gangen hadde Crystal trodd at de ville kjøpe et hus på sikt, men etter at det hadde oppstått problemer i ekteskapet, som fortsatt ingen andre visste om, hadde de utsatt det mange ganger. – Det bor noen andre der nå, svarte hun stille. Han måtte få vite sannheten med det samme så han ikke ble skuffet når de kom frem.

– Det går bra. Vi kan bo hos onkel Raoul!

– Nei, Philippe, utbrøt Crystal. – Han … han har en kjæreste, sa hun famlende.

– Har du?

Øynene til Raoul flakket et kort øyeblikk. – Men hun bor ikke sammen med meg, mon gars, og jeg ville blitt glad for å ha dere i huset mitt, sa han rolig uten å se på henne.

– Vi skal bo hos besteforeldrene dine, vennen.

– Det stemmer. Din grand-mère har gjort klart din fars gutterom til deg og moren din. Hun gleder seg til å skjemme deg bort. Bli med meg ned i første etasje.

Philippe tok hånden hans og de to gikk ut av rommet. Det at Raoul ikke nektet for å ha en kjæreste bekreftet det Vivige sa. Det burde ha vært en lettelse, men for Crystal startet et nytt mareritt nå.

*

Genève er et knutepunkt i Europa når det gjelder reise. Etter å ha kommet seg av flyet, trålet de seg gjennom menneskemengdene frem til parkeringsområdet. Crystal så på at Raoul la bagasjen deres i bagasjerommet på bilen sin før han satte seg bak rattet. Philippe hadde allerede satt seg inn i baksetet og tatt på seg sikkerhetsbeltet. Den lekre, svarte bilen var nyinnkjøpt, men Raoul hadde aldri vært en sportsbilmann slik som broren. Crystal syntes denne stasjonsvognen var både komfortabel og luksuriøs.

I løpet av få minutter hadde de funnet veien ut fra flyplassen. Hun så på armbåndsuret sitt. Hvis ingenting uforutsett hendte, ville de være fremme i Chamonix innen middag. Den 15 timer lange reisen var endelig snart over.

Philippe hadde vært utålmodig under deler av den, men hun og Raoul hadde vekslet på å underholde ham, og sovet på skift. Philippe burde ha vært utslitt nå, men viste ingen tegn til det.

Hun snudde hodet og så på ham. – Er du sulten, kjære deg?

– Ja. Kan vi kjøpe kyllingnuggets?

– Jeg er redd de ikke har det her.

– Jo da, de har faktisk det, informerte Raoul og så ertende på henne.

– Det har skjedd noen forandringer siden sist dere var her.

Hun hevet et øyenbryn. – Til og med sveitserne har gitt etter for fast food. Hva blir det neste? Smilet han sendte henne, smeltet henne fullstendig.

– Jeg er glad for det. Mange ganger har jeg det travelt når jeg skal møte grupper som skal på klatreturer, og det er tidsbesparende å kunne kjøpe mat ved motorveien uten engang å forlate bilen.

Litt senere hadde de spist og var underveis igjen. Mens de kjørte, ringte Raoul til moren sin for å si at de snart kom. Ut fra det de sa, sluttet Crystal at faren hans ikke var noe bedre, men heldigvis heller ikke verre.

Raoul var lavmælt etter at han avsluttet samtalen. – Jeg kjører dere til huset så dere får stelt dere etter reisen.

«Huset» var ikke riktig beskrivelse av hjemmet til familien Broussard. Det var en fantastisk gammel brun og hvit treetasjes alpevilla, et såkalt chalet, i Les Pecles, et par minutter fra sentrum i Chamonix. Det første bladet Broussard, en berømt alpinist, bygde den for 220 år siden. Jobben som fjellfører ble nærmest gitt fra far til sønn i familien, og derfor var de et kjent navn innenfor opplevelsesturer i de franske Alpene.

På grunn av beliggenheten like ved grensene til Sveits og Italia var Chamonix en internasjonal by som tiltrakk seg besøkende fra hele verden. Uansett hvilken årstid det var, så var dette det vakreste sted på jord for Crystal. Det var både godt og smertefullt å se igjen gatene som nå var pyntet til jul. Den ekstatiske jubelen fra Philippe fortalte henne at han var i himmelen nå som han var tilbake.

– Jeg ser toppen! ropte han opprømt.

De hadde kjørt inn til Chamonix nordfra, gjennom dalen som var dominert av Mont Blanc, men toppen han snakket om, var den på Aiguille du Midi. Raoul tok henne og Philippe opp dit med gondolbanen, og nå var toppen landemerket over alle andre for sønnen hennes, selv om det var mange andre fjelltopper omkring dalen hvor byen med sine 15000 innbyggere lå.

– Husker du hva den heter, vennen?

– Nei, men onkel Raoul sier at solen bor der oppe. Se!

I øyekroken så hun at Raoul smilte. – Du har god hukommelse, Philippe.

Crystal snudde hodet brått for å se ut vinduet i gondolen. Etter at Philippe ble født hadde hun flere minner knyttet til Raoul enn til Eric. Etter Suzannes død hadde Crystal og Philippe tilbrakt mye tid sammen med ham og familien hans, mens de sørget.

Eric var kjærlig og støttende når han kunne, men han måtte trene hele sesongen og var mye bortreist. Crystal syntes den gang at han var for mye borte og minnet ham stadig på at han hadde en sønn som savnet ham fryktelig.

Ett år før han døde hadde hun tryglet ham om å bli med og bo deler av året i Breckenridge, hvor de begge kunne trene og han kunne få mer tid sammen med sønnen. De hadde tilbrakt lite tid sammen. Hun fortalte ham ikke at Philippe gikk til Raoul hver gang det var noe. Det ville bare ha opprørt ham, men situasjonen var uholdbar.

Det plaget henne at Eric ikke ville bo et annet sted selv i kortere perioder, og han sa til henne at de skulle kjøpe et hus i Chamonix. Med andre ord håpet han at et nytt prosjekt ville oppholde henne fra flyttetankene. Det slo ham ikke at hun kunne tenke seg å konkurrere igjen.

Hun svarte at et hus ikke ville erstatte en far som var til stede i hverdagen. I løpet av de neste månedene innså hun at han var så vant til livsstilen sin, og likte den altfor godt til å forlate den. Man kunne ikke lenger kalle forholdet deres et ekteskap.

Eric hadde hatt et kjærlig støtteapparat hele livet. Crystal hadde blitt en del av det da hun ble hans kone, men nå var det et lite barn som trengte hans oppmerksomhet. En dag eller to her og der mellom konkurranser hvor han måtte reise til andre deler av Europa eller til Statene, var ikke nok for Philippe. Jo mer hun snakket om det, jo mer irritert ble ektemannen hennes, inntil den dagen kom hvor de ikke hadde noe mer til felles. Siden hun hadde vært en toppidrettsutøver selv, forventet han at hun av alle mennesker forsto hvilke krav som ble stilt til ham. Og det forsto hun. Men man må prioritere annerledes når et barn kommer til verden.

Den dagen han dro til Cortina hadde hun minnet ham på dette faktum, og sagt at hun reiste tilbake til Breckenridge sammen med Philippe i noen måneder, til han forsto hva han gikk glipp av, og kom og hentet dem.

Han svarte ikke. Etter å ha gitt Philippe en klem og et kyss gikk han rett forbi henne og slamret igjen døren til leiligheten deres. Han hadde aldri gjort det før. Det var den siste gangen hun så ham i live.

– Der er grand-mère!

Philippes rop rykket Crystal bort fra de pinefulle tankene. Med det samme Raoul stoppet bilen, åpnet sønnen hennes døren og løp bort til bestemoren og klemte henne. De sto slik lenge.

Crystals 63 år gamle svigermor Arlette var slank og atletisk som barna sine, og hadde uendelig mye energi. Hun og Jules var veldig like, de hadde det alltid travelt, var alltid hjertelige, og tok alltid imot gjester i hjemmet sitt med like stor glede.

På avstand så hun ut som før. Men da Crystal gikk ut av bilen og bort til henne for å hilse, så hun at det hadde dukket opp flere linjer i det vakre ansiktet, og at det korte mørke håret hennes hadde fått flere grå partier. Det gjorde bare at hun så enda mer elegant ut.

Arlette klappet Crystal på kinnene. – Mon Dieu, du har kommet og du har Philippe med deg. Jules kommer til å bli fra seg av glede. Vi har savnet dere begge så veldig.

Crystal klemte henne hardt, og syntes hun kjentes tynnere ut. Hun var lavere enn Crystal, som var 170 cm høy, men hun virket mindre enn noen gang nå. – Vi har savnet dere også, hvisket hun. – Jeg synes det er så fryktelig at Jules er så syk.

– Jeg også. Den eldre kvinnen tørket øynene sine. – Nå som dere er her, vet jeg at han vil begynne å føle seg bedre.

– La oss håpe du har rett. Hun så seg omkring og oppdaget at Philippe hadde gått inn i huset sammen med Raoul. Arlette hektet armen sin inn i Crystals og dro henne med seg inn. Da døren var lukket bak dem, gikk de opp trappen til andre etasje. Stedet var blitt forvandlet til et juleeventyr.

– Det er så vakkert her, Arlette.

– Vi kan takke Raoul for det. Han fikk Bernard til å hjelpe seg med å ordne alt for meg.

Hva skulle familien ha gjort uten Raoul? Han hadde egen sorg å stri med, men klarte likevel å gjøre både sin egen jobb og andres. Crystal var imponert over kapasiteten hans.

Philippe løp bort til treet. – Der er Père Noël!

Han husket.

– Ikke rør det, vennen min. De trefigurene er veldig dyrebare.

– Han får ta på hva han vil, innvendte Arlette, som den snille bestemoren hun var. – Kom igjen, Philippe. Plukk dem ned fra greinen. Du får dem.

– Topp!

– Du kan ta en bit marsipan fra den skålen også.

– Mmm. Han puttet en bit i munnen før han løp bort for å se på den nydelige håndmalte bestefarklokken som akkurat hadde slått et slag på halvtimen. Philippe hadde alltid vært glad i å stå foran den og vente på at den skulle gi lyd fra seg. Det kom ut små figurer som skulle være Hans og Grete hver gang den slo.

– Jeg har satt koffertene deres på soverommet oppe, sa Raoul til Crystal. Han hadde akkurat kommet inn i rommet, fortsatt med pilotjakken på. Hun kastet et blikk på ham og kjente at hjertet begynte å hamre hardt i brystet. Det hadde det gjort siden hun hørte stemmen hans i farens butikk, det virket som om det hadde begynt å leve sitt eget liv.

– Takk skal du ha.

– Hei, der er jo pappaen min! ropte Philippe med munnen full av godteri. Han holdt en liten rødmalt julenisse i tre i den ene hånden mens han tok opp et lite innrammet bilde av faren i skidrakt med den andre hånden. Arlette hadde plassert bildet sammen med en lang rekke andre familiebilder. Alle i familien var representert.

Han løftet opp et annet bilde og viste det til Raoul. – Dette er tante Suzanne, ikke sant?

Crystal lukket øynene hardt et øyeblikk. Dette kom til å bli vanskelig.

– Ja.

– Hun døde, sant.

– Det stemmer.

– Sto hun på ski slik som pappa?

– Nei. Det var på våren, og hun døde i en gondolulykke.

Suzanne hadde dratt på fjelltur sammen med noen kollegaer. De hadde tatt gondolbanen opp for å starte turen høyt oppe i fjellene, men gondolen hadde blitt tatt av en kastevind, og hun hadde omkommet da den falt ned. Crystal grøsset ved tanken på detaljene omkring skadene hun pådro seg.

– Å, sa Philippe stille. – Gråter du fortsatt?

– Ikke nå lenger, men jeg vil aldri glemme henne.

Philippe sukket dypt og gikk bort til onkelen og la armene omkring ham. – Jeg gråter heller ikke så mye lenger. Mamma sier at pappa er i himmelen. Tror du at Suzanne også er i himmelen?

– Ja.

Dette ble for mye for Arlette, som nå hadde tårer i øynene. Hun ville ikke høre mer på denne samtalen nå som ektemannen hennes var så syk.

– Kom, gullet mitt. Crystal tok hånden hans. – Vi må gå opp og stelle oss. Så kan vi dra på sykehuset og besøke bestefaren din.

Philippe trakk hånden til seg og så sjokkert på henne. – Hva gjør han der?

– Husker du at onkelen din fortalte deg at han er syk?

– Ja, sa han prøvende.

– Da er det best å ligge på sykehus så han kan bli bedre.

– Vet han at jeg kommer? spurte han da Crystal gikk opp trappen til neste etasje sammen med ham.

– Jeg tror ikke det. Det skal være en overraskelse.

– Jeg liker overraskelser.

– Det vil han også gjøre når han ser deg komme inn på rommet sitt.

Crystal trengte ikke å spørre Arlette hvor de skulle sove. Raoul hadde allerede fortalt dem det. Siden Philippe ble født var Erics gamle rom utstyrt med en dobbelt- og en enkeltseng. På kommoden hadde noen satt opp et lite juletre med lys på. Var det også Raoul? I tillegg var det noen spill og mange trofeer og minner etter Eric som Philippe koste seg med. På den ene veggen var det bilder av Eric, og på en annen vegg bilder av Philippe i forskjellige aldre, og noen av alle tre sammen. Philippe så akkurat ut som faren hadde gjort på hans alder. Han syntes det var stor stas å se på bildene.

Hun trodde at det ville bli for tøft å se igjen alle minnene, men det viste seg at hun hadde tatt feil. Det var fint å se bildene av det smilende paret med sin nye baby.

De første ukene etter fødselen som Eric hadde vært mer hjemme for å være sammen med henne og babyen, var den siste lykkelige perioden i ekteskapet deres. Så fort hun hadde sluttet å føle seg tynget av ansvaret som det å bli foreldre bar med seg, hadde hun kastet seg over oppgaven som mor med en glede hun aldri kunne ha forestilt seg. Men det gjorde avstanden mellom henne og Eric stadig større.

I dag kunne hun innrømme for seg selv at hun ville ha flyttet til Breckenridge uansett om han hadde dødd eller ikke, fordi de ville ha skilt seg. Forskjellen var bare at hun nå fikk mer sympati. Det var en grusom tanke, men uansett ville hun ha mistet ham for godt.

*

Raoul gikk inn på sykehusrommet før de andre. Han så en ny blomstergave der inne, en vakker rød julestjerne. Kortet ønsket god bedring fra Crystals foreldre. Jules var nok rørt over gaven.

Han tenkte på Philippe. Han kom til å bli skremt over å se bestefaren ligge koblet til både oksygen og intravenøs væske. Influensaen hadde gjort at Jules hadde mistet fem kilo de siste ukene, og det magre ansiktet gjorde at han så ut som han var nærmere 70 år, og ikke 65.

Legene kunne ikke fullt ut forklare hvorfor han hadde blitt så syk av influensa i hans alder, men de var enige om at to dødsfall i nær familie nok ble for mye for ham. Til tross for at han jobbet hardt, var han en familiemann tvers gjennom, og barna betød alt for ham. Erics død hadde tatt livsgnisten fra ham. Hvis noen kunne gi ham den tilbake, så var det Philippe, som lignet sånn på faren sin.

– Papa?

– Å, Raoul, du har vært borte så lenge. Han grep hånden hans og gråt.

Det var grusomt å se faren slik. – Jeg har tatt med meg noen. Er du i form til å ta imot besøk?

Øynene hans åpnet seg halvveis. – Bien sûr, mumlet han med svak stemme.

– Jeg kommer straks tilbake.

Han skyndet seg bort til døra og åpnet den. Tre par engstelige øyne så på ham. – Hvordan har han det?

– Han er våken.

– Kan jeg treffe ham? hvisket Philippe.

– Hva tror du? Han tok nevøens hånd, og de gikk sammen bort til sengen. Crystal og Raouls mor fulgte etter og stilte seg på den andre siden av sengen. Raoul var overrasket over at Philippe ikke brydde seg om alle slangene.

– Hei, grand-père. Det er meg.

Bestefaren slo opp øynene ved lyden av den nye stemmen. – Meg hvem da?

Philippe kniste. – Du vet hvem jeg er. I tilfelle Jules ikke kunne se ham ordentlig, løftet Raoul ham opp.

Farens gråblå øyne ble uklare av tårer da han så barnebarnet. – Å, gutten min, gutten min. Kom nærmere og gi bestefaren din et kyss. Raoul senket ham ned. – Skremmer oksygenslangen deg?

– Nei. Philippe kysset ham på begge kinn før Raoul løftet ham inntil seg igjen. – Det er en jente på skolen min som heter Talitha. Hun er fra California og må ha en sånn slange med oksygen hele tiden. Det er fordi vi bor så høyt over havet. Raoul visste ikke om dette. – Gjør det vondt å ha den nålen i armen din?

– Nei da. Jeg kjenner den ikke engang.

– Hva er den til?

– For å gi meg mat.

– Hvorfor spiser du ikke bare?

Raoul hadde ikke hørt faren le på kjempelenge. I alle fall ikke så hjertelig. – Jeg har ikke vært sulten.

– Vi spiste kyllingnuggets i dag, nevnte Philippe. – Onkel Raoul kan dra og kjøpe til oss nå. Han så på Raoul. – Han ville likt dem.

– Det er jeg sikker på, sa Raoul og forsøkte å holde seg alvorlig, men Crystal hadde allerede brutt ut i latter. Det fanget farens oppmerksomhet.

– Crystal! Det er lenge siden sist.

– Altfor lenge, nikket hun og bøyde seg over ham for å kysse ham på kinnene. – Jeg er så lei meg for at du er syk.

– Dette går bra. Har dere kommet for å feire jul? Håpet i stemmen hans fikk Raoul til å holde pusten.

– Ja. Philippe og jeg ville ikke feire uten deg og Arlette i år.

– Hørte du det, mon amour? Det var nytt liv i stemmen hans. Raouls mor nikket og kysset mannen sin på pannen. – Det gjorde jeg så visst. Derfor må du skynde deg og bli bedre!

Plutselig grep Philippe ned i anorakklommen og tok frem noe som han rakte til bestefaren.

Han strakk frem den ledige armen. – Hva er dette?

– Père Noël. Grand-mere lot meg ta ham ned fra treet. Jeg har bedt ham om å gjøre deg frisk. Du kan beholde ham til du kommer hjem. Så legger jeg ham i spionsettet mitt.

– Det må jeg få se.

– Ja. Det har masse kule saker som du kommer til å like.

Raoul ante at nok et mirakel var i ferd med å skje. Da han løftet blikket for å sende Crystal et takknemlig smil, så han at hun strevde for å holde tårene på avstand. Det første mirakelet var at hun hadde blitt med ham tilbake til Frankrike.

Muren hun sakte, men sikkert hadde reist i månedene før Eric ble drept, hadde blitt så høy at han ikke hadde forventet å nå gjennom til henne. Men takket være Philippe hadde han klart det.


9788284256115.jpg
romaner
i1kun








